32004D0651
L 298/23
JURNALUL OFÍCIAL AL UNIUNII EUROPENE
DECIZIA CONSILIULUI
din 13 septembrie 2004
de modificare a Deciziei 1999/70/CE privind auditorii externi ai băncilor centrale naționale, în ceea ce privește auditorul extern al Banca d'Italia
(2004/651/CE)
CONSILIUL UNIUNII EUROPENE,
având în vedere Protocolul privind Statutul Sistemului European al Băncilor Centrale și al Băncii Centrale Europene, anexat la Tratatul de instituire a Comunității Europene și, în special, articolul 27 alineatul (1) al acestuia,
având în vedere Recomandarea BCE/2004/17 a Băncii Centrale Europene din 30 iulie 2004 către Consiliul Uniunii Europene privind auditorul extern al Banca d'Italia (1),
întrucât:
(1)
Conturile Băncii Centrale Europene (BCE) și ale băncilor centrale naționale ale Eurosistemului urmează a fi auditate de către auditori externi independenți, recomandați de către Consiliul Guvernatorilor BCE și aprobați de Consiliul Uniunii Europene.
(2)
Mandatul auditorilor externi actuali ai Banca d'Italia a expirat și nu va fi prelungit. În consecință, este necesară numirea auditorilor externi începând cu exercițiul financiar 2004.
(3)
Consiliul Guvernatorilor BCE a recomandat Consiliului aprobarea numirii, începând cu exercițiul financiar 2004, pentru o perioadă de trei ani, cu posibilitate de prelungire, a unor noi auditori externi ai Banca d'Italia, care au fost selecționați de către aceasta în conformitate cu normele sale privind achizițiile publice.
(4)
Este oportun să se dea curs recomandării Consiliului Guvernatorilor BCE și să se modifice Decizia 1999/70/CE (2) în consecință,
DECIDE:
Articolul 1
Articolul 1 alineatul (6) din Decizia 1999/70/CE se înlocuiește cu următorul text:
„(6) PricewaterhouseCoopers SpA este aprobat prin prezenta ca auditor extern al Banca d'Italia începând cu exercițiul financiar 2004 pentru o perioadă de trei ani, cu posibilitate de prelungire.”
Articolul 2
Prezenta decizie este notificată Băncii Centrale Europene.
Articolul 3
Prezenta decizie se publică în Jurnalul Oficial al Uniunii Europene.
Adoptată la Bruxelles, 13 septembrie 2004.